Predlog SKLEP SVETA o stališču, ki ga Evropska unija sprejme v okviru Skupnega odbora za kmetijstvo, ustanovljenega s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi, glede spremembe sklepa št. 2/2003 navedenega Odbora /* COM/2014/034 final */





OBRAZLOŽITVENI MEMORANDUM 1. OZADJE PREDLOGA Sporazum med Evropsko skupnostjo in Švicarsko konfederacijo o trgovini s kmetijskimi proizvodi (v nadaljnjem besedilu: Sporazum) je začel veljati 1. junija 2002. Leta 2011 sta pogodbenici sprejeli Prilogo 12 k Sporazumu v zvezi z zaščito označb porekla in geografskih označb kmetijskih proizvodov in živil. V skladu s členom 15(6) Priloge 12 k Sporazumu delovna skupina „ZOP/ZGO“ Skupnemu odboru za kmetijstvo (v nadaljnjem besedilu: Odbor) na njegovo prošnjo pomaga. S sklepom Odbora št. 2/2003 so bile ustanovljene delovne skupine in določene njihove pristojnosti. Po sprejetju Priloge 12 k Sporazumu bi bilo treba spremeniti sklep Odbora št. 2/2003, zlasti v zvezi s podlago sporazuma in pristojnostmi delovne skupine „ZOP/ZGO“. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Cilj predloga je zgolj sprememba sklepa Odbora št. 2/2003 v zvezi s podlago sporazuma in pristojnostmi delovne skupine „ZOP/ZGO“. Besedilo sklepa Skupnega odbora je bilo sestavljeno v sodelovanju s švicarskimi organi. Opravljena ni bila nobena cena učinka. 3. PRAVNI ELEMENTI PREDLOGA Sklep temelji na Pogodbi o delovanju Evropske unije, zlasti členu 207(4) v povezavi s členom 218(9) Pogodbe. 2014/0015 (NLE) Predlog SKLEP SVETA o stališču, ki ga Evropska unija sprejme v okviru Skupnega odbora za kmetijstvo, ustanovljenega s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi, glede spremembe sklepa št. 2/2003 navedenega Odbora SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 207(4) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Sporazum med Evropsko skupnostjo in Švicarsko konfederacijo o trgovini s kmetijskimi proizvodi[1] (v nadaljnjem besedilu: Sporazum) je začel veljati 1. junija 2002. (2) Člen 6 Sporazuma ustanavlja Skupni odbor za kmetijstvo (v nadaljnjem besedilu: Odbor), ki je zadolžen za upravljanje Sporazuma in njegovo dobro delovanje. (3) V skladu s členom 6(4) in (7) Sporazuma je Odbor 21. oktobra 2003 sprejel svoj poslovnik[2] in oblikoval delovne skupine, zadolžene za upravljanje prilog k Sporazumu[3]. (4) S sklepom Skupnega odbora št. 2/2003 je bilo ustanovljenih več delovnih skupin, med njimi „ZOP in ZGO“, in določene so bile njihove pristojnosti. V skladu s prilogo k temu sklepu je bila glavna naloga delovne skupine „ZOP in ZGO“ raziskati vzajemno zaščito ZOP in ZGO. (5) Leta 2011 sta Evropska unija in Švicarska konfederacija sklenili sporazum o zaščiti geografskih označb in označb porekla[4], ki spreminja Sporazum z dodajanjem nove Priloge 12 o zaščiti geografskih označb in označb porekla za kmetijske proizvode in živila. (6) Dvostranska delovna skupina „ZOP in ZGO“ se je sestala, da bi proučila zlasti spremembo sklepa Skupnega odbora št. 2/2003 glede pristojnosti delovne skupine „ZOP in ZGO“, da bi upoštevala spremembo Sporazuma. (7) Posledično bi bilo treba sklep Skupnega odbora št. 2/2003 o ustanovitvi delovnih skupin in določitvi njihovih pristojnosti spremeniti – SPREJEL NASLEDNJI SKLEP: Člen 1 Stališče Evropske unije v Skupnem odboru za kmetijstvo, ustanovljenem s členom 6 Sporazuma med Evropsko skupnostjo in Švicarsko konfederacijo o trgovini s kmetijskimi proizvodi, temelji na osnutku sklepa Skupnega odbora za kmetijstvo, priloženega k temu sklepu. Predstavniki Unije v Skupnem odboru za kmetijstvo se lahko sporazumejo o manjših spremembah osnutka sklepa brez nadaljnjega sklepa Sveta. Člen 2 Sklep Skupnega odbora za kmetijstvo se objavi v Uradnem listu Evropske unije. Člen 3 Ta sklep začne veljati na dan objave v Uradnem listu Evropske unije. V Bruslju, Za Svet Predsednik [1] UL L 114, 30.4.2002, str. 132. [2] Svet je skupno stališče sprejel 21. julija 2003; Sklep Skupnega odbora št. 1/2003 z dne 21. oktobra 2003 o sprejetju poslovnika (UL L 303, 21.11.2003, str. 24). [3] Svet je skupno stališče sprejel 21. julija 2003; Sklep Skupnega odbora št. 2/2003 z dne 21. oktobra 2003 o ustanovitvi delovnih skupin in določitvi njihovih pristojnosti (UL L 303, 21.11.2003, str. 27). [4] UL L 297, 16.11.2011, str. 3. PRILOGA OSNUTEK SKLEP SKUPNEGA ODBORA ZA KMETIJSTVO št. 2/2014 z dne ... o spremembi sklepa Skupnega odbora za kmetijstvo št. 2/2003 SKUPNI ODBOR ZA KMETIJSTVO JE – ob upoštevanju Sporazuma med Evropsko skupnostjo in Švicarsko konfederacijo o trgovini s kmetijskimi proizvodi, zlasti člena 6(7) Sporazuma, ob upoštevanju naslednjega: (1) Sporazum med Evropsko skupnostjo in Švicarsko konfederacijo o trgovini s kmetijskimi proizvodi (v nadaljnjem besedilu: Sporazum) je začel veljati 1. junija 2002. (2) Priloga 12 k Sporazumu se nanaša na zaščito geografskih označb in označb porekla za kmetijske proizvode in živila. (3) V skladu s členom 15(6) Priloge 12 k Sporazumu delovna skupina „ZOP/ZGO“ Skupnemu odboru za kmetijstvo (v nadaljnjem besedilu: Odbor) na njegovo prošnjo pomaga. (4) S sklepom Odbora št. 2/2003 so bile ustanovljene delovne skupine in določene njihove pristojnosti. (5) Po sprejetju Sporazuma o zaščiti geografskih označb in označb porekla za kmetijske proizvode in živila dne 1. decembra 2011, s katerim je bila k Sporazumu dodana Priloga 12, bi bilo treba spremeniti sklep Odbora št. 2/2003, zlasti v zvezi s podlago Sporazuma in pristojnostmi delovne skupine „ZOP/ZGO“ – SKLENIL: Člen 1 Priloga k sklepu št. 2/2003 Skupnega odbora za kmetijstvo z dne 21. oktobra 2003 o ustanovitvi delovnih skupin in določitvi njihovih pristojnosti v zvezi z delovno skupino „ZOP in ZGO“ se spremeni: (1) Del „Delovna skupina „ZOP in ZGO“ se nadomesti z naslednjim: „Delovna skupina „ZOP in ZGO“ Podlaga sporazuma (Priloga 12) Člen 15(6) Priloge 12 o zaščiti geografskih označb in označb porekla za kmetijske proizvode in živila. Pristojnosti delovne skupine v skladu s členom 15. 1. Obravnava vseh vprašanj v zvezi s Prilogo 12 in njenim izvajanjem. 2. Redno preverjanje razvoja nacionalnih zakonov in drugih predpisov pogodbenic na področjih, ki jih obsega Priloga 12. 3. Oblikovanje zlasti predlogov, ki se Skupnemu odboru predložijo z namenom prilagoditi in posodobiti dodatke k Prilogi 12.“ Člen 2 Ta sklep začne veljati … 2013. V …, dne … Za Skupni odbor za kmetijstvo Vodja delegacije Evropske unije || Predsednik in vodja švicarske delegacije || Sekretar Odbora Susana MARAZUELA-AZPIROZ || Jacques CHAVAZ || Ioannis VIRVILIS